Patxi Gallego: “Zenbait euskal topikoren inguruan irribarre ironiko bat egiten saiatu naiz”. — Eibar.ORG | Eibarko peoria\nHemen zaude: Hasiera / Blogak / Nire uste harroan / Patxi Gallego: “Zenbait euskal topikoren inguruan irribarre ironiko bat egiten saiatu naiz”.\nPatxi Gallego: “Zenbait euskal topikoren inguruan irribarre ironiko bat egiten saiatu naiz”.\nXabier Mendiguren 2004/11/16 08:00\n“Pololoak (1). Poxpoliñen lurriña”, Xabinator euskal super-heroiaren lehenengo abentura-liburua plazaratu du Patxi Gallegok. Haurrentzat ez den komiki-liburua, euskaraz eta euskaldunentzat sortua. Aukera egokia, egileari bere lanaz galdetzeko.\nKomiki-liburu edo nobela grafiko batekin zatozkigu. Apustu ausarta, dudarik gabe. Jendearentzat ezezaguna den batengandik gainera. Nor da Patxi Gallego, eta zertan ibili da orain arte?\nPatxi Gallego 31 urteko Errenteriar bat da, eta oso gustura bizi da ezezagun izanda, baina orain beldur da anonimatotik atera beharko duela bere Xabinaitor super-heroi eskas hori ezaguna izatea nahi badu. Zertan ibili naizen orain arte? A ze galdera kuxkuxeroa. Besteak beste, Marko bezala, mendian gora eta behera, nire amaren bila baino gehiago nire poxpolin kuttunaren bila. Eta, batez ere, lanean! Liburu hau egiteko behar nuen urtebeteko “subentzioa” parotik kobratu ahal izateko lanean, Euskal Herriko hamaika ikastetxetan DBHko basapiztia horiek aguantatzen.\nObsesio pertsonal, kezka kultural eta zirkunstantzia politikoak\nEta liburu hau sortzeko ideia, nondik nora sortu zitzaizun?\nBeno, nik beti izan dut horrelako zerbait egiteko gogoa, eta 30 urte ingurura iristerakoan, batzuei behintzat, bizitza honetan fundamentuzko zerbait egiteko garaia dela iruditzen zaigu; ba, nonbait, liburu hau da egin dezakedan gauzarik fundamentuzkoena. Barkatu, ama, badakit zerbait hobea espero zenuela. Liburua lauzpabost obsesio pertsonal, zenbait kezka kultural eta momentuko zirkunstantzia politikoen isla bat da, nolabait, baina, batez ere, euskaldun batek euskaldunentzako egindako helduentzako komiki-liburua da, fikziozko istorio bat geure buruaz barre pixka bat egiteko. Norbaiti grazia egiten badio behintzat, ze ez dakit ba...\nEuskal frustrazio sexual guztien bilduma da zure pertsonaia, nolabait ere. Euskaldunen sexu-gabeziaren kontu hori ez al da topiko bihurtzen ari?\nBihurtzen ari? Jakina topiko bat dela, aspaldikoa gainera. “En Euskadi follar no es pecado, es un milagro” zioen esaldia Garaikoetxearen garaikoa edo izango da, gutxienez, eta niri, egia esan, mirari bat iruditu zitzaidan lehenengo aldiz egin nuenean. Dena den, ez dakit ze puntutaraino jarraitzen duten belaunaldi berriek topikoari eusten, badirudi horretan liberalagoak edo direla, nahiz eta, nire ustez, eta ikastetxeetan ikusten dudanagatik, beste zentzu askotan erreakzionarioagoak izan. Hala ere, liburuko pertsonaia ez da sexualki frustratuta dagoen euskaldun tipikoa, nire ustez, askoz konplexuagoa da. Horrek behintzat iraganean izan zuen bizitza sexualik, gerora etorri zitzaizkion arazoak, euskal zerak sortutako disfuntzio neurologiko bategatik edo...\nHala ere, frustrazioen gainditzearen adibide ere bada Xabinaitor, zure super-heroia. Hori da aurkezten diguzun eredu eta ispilua?\nEz, ez, mesedez, ez dezala inork Xabinaitor eredu bezala hartu, lehenengo hegaldi ahaleginean bereak egingo du eta!\nKultura folklorearen sinonimo?\nKariñoa eta ironia nahasten dituen begirada botatzen diozu lehenaldiari: institutuko garaiak, neska jarraitxuen lilura, guraso peneuveroen kontuak... Ez ote zara nostalgiaren biktima bihurtu?\nEz, portzierto. Ni berez banaiz atzera asko begiratzen duten horietakoa, ez diot horri beldurrik, etengabe ari naiz haurtzarora itzultzen, eta, gainera, ez ditut joandakoak ahaztu nahi, ez gertaerak ez eta pertsonak ere, baina aurrera begiratzen ere badakit. Edonola ere, ez dut uste nostalgikoa naizenik, eta are gutxiago institutu garaiekiko (Nik BUP eta COU ikastolan egin nituela esan behar da, ikastolero peto-petua naiz, beraz, terrorista bat potentzialki): jarraitxuek lilura nire pertsonaiari sortzen zioten, ez nahastu egilea eta pertsonaia; eta guraso peneuveroak ere ez nituen izan, zorionez. Ez, ez daukat eskolako garaiekiko nostalgiarik, garai latzak ziren haiek, kiroletako klasean (egun soinketa), adibidez, gogoan dut neska denak txandalarekin joaten zirela, eta ni frustratuta, haien zango luzeak pantaloneta ttipi baten azpitik nola agertzen ziren ametsetan. Oso tristea, eta gogorra. Eskola sofrikario txiki bat zen, bizitza haren ondoren zetorren, oporretan, udan... Bainu-jantziak, ura eta eguzkiaren distirak, beroa, izerdia... Aiii, ez naiz ba nostalgiko jarri!\nEuskal folklorearekin ere malaletxe dexente darabilzu: idealizazioaren eta mespretxuaren artean. Horrela ote gabiltza gu denok ere?\nNeurri batean bai, ezta? Denok gara nahiko folklorikoak, baita ni ere, zoaz bestela nire disko bildumara eta botaiozu begirada bat euskal musikaren sailari. Nik ez daukat ezer folklorearen aurka, baina herri honetan askotan badirudi kultura folklorearen sinonimo dela, eta ni horren aurka nago. Hemen gauza berritzaileak sortzen dituen jende gazte eta ez hain gazte asko dago, baina ez zaio behar adinako babesa eta oihartzuna ematen, eta askotan jende horren ahalegina antzua suertatzen da. Euskal telebistaren programazio kulturalari begiratzea besterik ez dago, edo euskal zinemagintzaren panorama penagarriari. Ez al dago hemen zinea egin nahi duenik? Laburmetraiak egiten dituztenak badira behintzat, atzerrian sariak jasotakoak gainera, baina nik ez dut film horietako bakar bat ere telebistan ikusi, eta antzerkiari edo, esaterako, dantza garaikideari dagokionez, beste hainbeste. Hori bai, trikitixa, bertsolari eta aurresku txapelketak noiznahi. Uda honetan jota navarrico-en txapelketa bat ematen ari zirela ere ikusi nuen, pentsa! Eta ez dut Euskadi Gazteari buruz hitz egiten hasi nahi...\nDramatismo punttua eta kritika soziala\nXabiren begirada lizun/lotsatia konpensatzeko-edo, emakumezko protagonista daukagu nobelaren bigarren harian: Kariñe. Gizon metrosexualaren alderdi femeninoa atera zaizu, ala estrategia komertziala da?\nMetrosexualaren txorrada yanki hori aipatzen duzunez esango dizut, termino hori asmatu aurretik ere, nik sarritan aipatu izan dudala lagunartean, txantxetan edo, ni hetero-gay-a nintzela, banuela nire alderdi femeninoa ere. Gainera metrosexualak Beckham eta konpainia dira, ez ni zaku horretan sartu, mesedez. Dena den, eta gatozen harira, Kariñe, emakumezko pertsonaia, beharrezkoa zen istorio honetan: poxpolin batek protagonista behar zuen izan, Xabinaitorrekin batera, eta poxpolin nagusi hori Kariñe da, kontakizunari dramatismo punttu bat eta kritika sozialaren osagaia gehitzen dizkiona. Gainera, bada beste topiko bat, komikiak batez ere mutilei gustatzen zaizkiela esaten duena, eta hori bai nahiko nukeela gainditu. Berez, liburuaren zirriborroa erakutsi izan diet zenbait neskari, heterosexualei nahiz lesbianei, eta, gaizki dago nik esatea baina, asko gustatu zaie eta barre ere gustura egin dute nire pozerako. Kexatu behintzat ez zaizkit kexatu.\nEHko talde guztien lepotik egiten duzu barre. Zein uste duzu moskeatuko zaizula gehien, eta nork hartuko duela ondoen?\nNik ez dut liburua inor moskeatzeko intentzioarekin egin, baina ezta lagunak egiteko intentzioarekin ere. EHko zenbait topikoren inguruan irribarre ironiko bat egiten besterik ez naiz saiatu. Gainera, ni ere EHkoa naiz eta ez naiz nire etxearen aurka harrika dabilen zoro bat, baina, akaso, gure etxeak oraindik ere leiho batzuk zabaldu behar ditu haize freskoa sar dadin, eta ironia izan daiteke leiho horietako bat. Joño, a ze metafora atera zaidan! Dena den, jakin badakit ironiarena oso arriskutsua dala zenbaitekin, niri maiz gertatzen zait pertsona batzuekin, modu ironikoan hitz egiten hasi eta ez didatela ezer ulertzen konturatzea, eta halakoetan inkomunikazio egoera xelebre bat ematen da; espero dut liburuarekin horrelakorik ez gertatzea.


Zaldibian agerturiko koronabirus kasuen inguruko informazioa biltzen saiatzen ari da Udala uneoro. Zeregin horretan biziki eskertu nahi ditugu gaixotasunarekin zuzenean edo zeharka harramana izan eta Zaldibiako Udalarekin harremanetan jarri diren herritarak.\nInformazio honi esker, batetik hondakinen zuzeneko kudeaketa berezitua bideratzen dugu. Bestetik herritar orok beharrezko dituen lehengaiak eskuragarri dituela bermatzen dugu eta azkenik, herrian Covid-19ak duen zabalpenaren nondik norakoak aztertzen ditugu, erabakiak ahalik eta azkarren hartu ahal izateko.\nKORONABIRUS GAITZAREN AGERPENA ZALDIBIAN\nBeste zonalde eta herri batzuetan ez bezela, Zaldibian Covid-19aren agerpena eta zabalpena gehien bat familia eremuko eta gertuko harremanetan eman dela antzeman dugu. Herria txikia izanik eta gutxi gora-behera bakoitzaren harreman eremu eta joerak kontutan hartuta, etxeko eta hurbileneko harremanak zaindu behar ditugu inoiz baino gehiago.\nEskola eremuan gaitzak izan duen eragina ere kontutan hartu behar dugu, Lehen Hezkuntzako 4. Maila itxita dagoelarik atzo ezkero. Gaurko emaitzek ez dute bestelako eraginik izan eskolan, positibo eman duten ikasleak eskolara etorri gabe baitzeuden lehengo astetik. Datozen egunetan jakingo da zabalpena noraino iritsiko den.\nZUKATI TA DANOKATI, 2 METRO, ESKUK GARBI ETA MASKARA BETI\nZaldibiako Udalak momentuz eta identifikatutako kutsatze eremuak baloratuta, egun indarrean dauden neurriak manteduko ditu, momentuz neurri gehigarririk hartu gabe. Herritarrei deialdi zabala egiten diegu prebentzio neurriak hartzen jarraitzeko:\nDISTANTZIA FISIKOA gordetzeko deia, leku itxietan nahiz irekietan.\nESKUAK GARBITZEAREN GARRANTZIA gogorarazi. Horretan laguntzeko gogoratu gel banatzaileak kokaturik daudela herri osoan zehar.\nMASKARA BETI, gogaikarria suertatzen bada ere, bere erabilera zuzena da segurtasun emaitza onenak ematen dituena distantzia mantentzearekin eta eskuak garbitzearekin batera.\nJAKINARAZI UDALEAN 943 88 03 57 telefonoan: hondakinak kudeatzeko, elikagaiak bermatzeko, Udalak egoeraren argazki erreal bat izateko eta ahal den neurrian gaitzaren zabalpenari aurre hartzeko.\nLOTURA: Egoeraren inguruan Zaldibiako Alkatearen balorazioa 2020/10/14


Lo digo aquí, ante toda Españia — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Lo digo aquí, ante toda Españia\nLo digo aquí, ante toda Españia\nOier Gorosabel 2010/08/13 21:35\nJakitturixiak engantxatzen dabela ba genkixan, oin jakin dogu zergaittik. Saiuan lehelengo zatixa españiola izan da goittik behera: ingles makarronikua entzun dogu (El Principe Gitano, Raphael, Francisco Franco) gasolinerako musikiakin lagunduta (El Pelos, Costa Sur, Cecilio). Gero Georges Moustakin bigotiakin etorri jaku atserena, Antonio C. Jobim-en "Aguas de Março" eta "Les eaux de Mars" bertsiñuekin lotuta. Ahotsak.cometik Jose Mari Azpillaga errezildarra izan dogu, "kania" neurrixan gorabeherak azaltzen. Gaurkuan ipoiñik ez.


Dantzatuko ez diren oihalak | Bizigiro | Berria\nDantzatuko ez diren oihalak\nAurten Iruñeko peñek ez dute ekitaldirik antolatuko uztailerako, baina kalera aterako ez dituzten pankartak prestatu dituzte. Erakundeek arduraz jokatzeko eskatu dute.\nAldapa. IRUÑEKO PEÑEN FEDERAZIOA / EZEZAGUNA\nAurten ez dira txarangen erritmoari jarraikiz kalean gora eta behera dantzan ibiliko Iruñeko peñak. Peñakideek ez dituzte oihalak dantzan astinduko. Izan ere, ez da sanferminik izanen uztailaren 6tik 14ra. Hala ere, pankartak prestatu dituzte: «Ez genion muzin egin nahi gure pankartak aurkezteari, urte arraro, gogor eta, zentzu askotan, zoritxarreko hau ez dezagun atzendu», azaldu du Imanol Azkona Iruñeko Peñen Federazioko lehendakariak.\nBeraz, aurten kalean ez, baina sarean ikusgai izanen dira peñen proposamenak. Ez bakarrik modu birtualean, baita fisikoki ere: astelehen arratsaldean pankarten aurkezpena eginen dute Baluarte jauregian, eta han izanen dira ikusgai uztailaren 23ra bitarte. Normalean oihaletan margotzen dituzte marrazkiak, baina, aurten, olanetan inprimatuko dituzte.\nNola ez, koronabirusa da peñen aurtengo marrazkietan nagusi. Ezin bestela. Pandemiaren ondorioz ez dira ohiko oihalak eta bestak izanen. Itxialdia, konfinamenduko faseak, osasun langileak eta azken boladan biral egin diren hilkutxa eramaileak ageri dira han eta hemen. Horrekin batera, Arrotxapeko ordainpeko aparkalekuak, Navarra Sumak gutxiengoan agintzea, euskararen kontrako erasoak eta presoak aipatzen dituzte batzuek. Askotan kritikak jasotzen dituzte peñek haien marrazki satirikoengatik. Aurten ere bai: Armonia Txantreanak Patxi Ruizen gose greba ekarri du gogora bere pankartan, eta Navarra Sumak adierazi du irudia «onartezina» dela.\nIrudiez gainera, Iruñeko Peñen Federazioak aurtengo egoera izan du hizpide. Ardura da gehien aipatu duten hitzetako bat. Hain zuzen ere, horregatik, Iruñeko peñek ez dute ekitaldirik antolatuko uztailaren 6tik 14ra, eta jende pilaketak sor ditzaketen jarduerak baztertu dituzte. Baionako peñekin batera, mezu bat eman nahi izan diete bi hiriburuetako biztanleei: «Bestarako gogoak gorde, eta heldu den urtean indar handiagoz ospatuko ditugu».\nGainera, aurten peñek ez dituzte lokalak taberna gisa irekiko. Batzuek erabat itxiko dituzte elkarteak uztaileko egun horietan, eta beste batzuek bazkideak baizik ez dituzte onartuko: «Kezka badugu, baina badago araudi bat baldintza batzuekin. Kontrol izugarria dago peñetan, eta uztailean berdin jarraituko dute», azaldu du Azkonak.\nEraso sexisten inguruan ere mintzatu dira peñak: «Sanferminak ospatu edo ez, eraso sexistak izan daitezke gure kaleetan. Konfinamenduan ere gertatu dira, inoiz baino ezkutuago, gainera», azaldu du Lorea Irisarri peñetako talde feministako kideak. Bestalde, eten honek besten inguruan hausnartzeko balio beharko lukeela aldarrikatu du.\nIruñeko Udalak bizkarra eman diela salatu du Irisarrik, eta sanferminetako mahaia indartzeko deia egin dio Enrique Maia alkateari, baita erabakitzeko ahalmena handitzekoa ere. «Bestak guzienak dira, eta guzien artean antolatu behar ditugu. Soilik modu horretan izanen ditugu herri besta parekideak». Jaiak bertan behera uzteko erabakian eta ondorengo erabakietan bestetan parte hartzen duten eragileak baztertu izana salatu dute peñek.\nToki mugatua kalean\nKezka sumatzen da Iruñeko Udalean uztailaren 6an eta 7an gerta daitekeenarengatik. Atzo Iruñeko alkateak agerraldia egin zuen, Maria Txibite Nafarroako lehendakariarekin batera. Bi agintariek «banakoen ardura» eskatu zieten herritarrei, eta ekitaldi paralelorik ez dezatela antolatu. Neurriak ere hartuko ditu udalak: kalean mahaiak paratzea debekatuko duela dio, eta uztailaren 6an Udaltzaingoak jende kopurua kontrolatuko du Udaletxe eta Gazteluko plazetan. Lehenbizikoan 400 lagun gehienez, bigarrenean, 3.675. Tabernetan ere zaintza lanak eginen dituzte, baita Alde Zaharreko kaleetan ere.\nHiriaren itxurarekin kezkaturik agertu da Maia: «Uztailaren 6an, eguerdian, Iruñea munduko erdigunea izanen da. Bestak ospatzerik ez izatea oso egoera gogorra da, baina horri erantzuten eredu izan behar dugu». Ez da sanferminik, baina ez dira egun normalak espero.


Citroën - Wikipedia, entziklopedia askea.\nCitroën Frantziako automobil-fabrikatzailea da, PSA industria-multzoko kidea. Citroën automobil-markaren sortzailea André Citroën enpresa-gizona izan zen. 1919an automobiletan espezializatzea erabaki zuen, eta A modeloa sortu zuen; 1922an B2 egin zuen, 10 ZP-koa.\nautomobile manufacturer (en) , negozioa eta automobil marka\nautomobilgintza eta Q112165628\nBoulevard de l'Europe, 2, 78300\nSociété anonyme eta Société par actions simplifiée (en)\n1919ko ekainaren 20a\nEnpresak, lehenengo urteetan, publizitatea izugarri erabili zuen bere etxea eta produktuak ezagutarazteko, esate baterako, Eiffel dorrean Citroën etxearen izena eta sinboloa jarri zuen. 1925ean altzairuzko karrozeriak egiten zituen, eta produkzio-sistema berriak erabiltzen hasi zen. 1934an hamarraldi hartako modelo nagusietako bat sortu zuen, Citroën 7 A Traction Avant, 35 ZP-koa; hura izan zen aurrealdeko trakzio-ardatza erabiltzen zen lehenengo aldia. Arrakasta izugarria izan bazen ere, auto hura egiteko gastuak ere oso handiak izan ziren, eta enpresak kiebra jo zuen.\nEtxearen sortzaile izan zenak bere lantegia utzi egin behar izan zuen, eta Edouard Michelinen eskuetan gelditu zen. 1935ean 7 UA kaleratu zen, diesel motorra zuen Frantziako lehenengo automobila. 1949an 2 CV jarri zen salgai; oso automobil soila zen, aurretik egiten zutenaren aldean (DS 19 modeloa) oso bestelakoa, azken horrek oso diseinu berritzailea baitzuen. Beste modelo aipagarriak izan ziren 1970eko hamarraldiko CX edo 1990eko hamarraldiko XM. Modelo modernoen artean emaitza onenak eman dituen automobila 1986ko AX txikia izan da.\n1974an, elkartearen arazo ekonomikoak zirela eta, Peugeot etxearekin bat egin zuen, eta PSA taldea osatu zuten. Gaur egun talde horretako automobilek teknika-soluzio berritzaileak erabili ohi dituzte, eta sortu dituzten diesel motorrek ospe handia izan dute.


Parkea, Martxoko bisita (2018-03-25) - Uliako auzo-elkartea\nKategoria Jarduerak/Actividades, Mintegiak/Viveros, Ur-biltegiak/Depósitos, Zuhaitzak otsaila 25, 2018 egilea Ulia auzo-elkartea.\n← Otsaileko bisitak 25ean izango dira (2018-02-25) // Las visitas de febrero a los depósitos de agua serán el domingo 25 Parkeko txoriak ezagutu (2018-03-04) // ¿Qué pájaros viven en el parque? Cajas nido →\n1 thought on “Parkea, Martxoko bisita (2018-03-25)”\nGarbiñe Sesma apirila 28, 2018 12:21\nApirilaren 29an ur depositoak bisitatzeko eskaera egin nuen. Erantzunik ezean, jakin nahiko nuke bihar bisita egiteko aukera izango dugun. Bi lagunentzat eskatu nuen Garbiñe Sesma-ren izenean


Proiektuak » Proyectos innovación » Proyectos_en_marcha\nZentruko berrikuntza proiektuak\n- Plataforma de innovación papelera\nTknikarekin elkarlanean garatutako berrikuntza proiektuak\n- PCB-3D, ZIRKUITU ELEKTRONIKOAK IMPRIMITZEN\nProiektuaren helburu nagusia zirkuitu imprimatuko plaken prototipatzearen arloan eransketa bidezko fabrikazioaren edota 3D imprimaketaren aplikazio berri bat burutzea da.\nProiektuan zehar zirkuitu imprimatuak eraiki ditzakeen 3D imprimagailu bat eskuratuko da eta makina mota hauen erabilera eta ezarpena baloratuko da Elektrizitate-Elektronika lanbide-arloko heziketa zikloetarako, baita elektronika sektoreko inguruko enpresetarako ere.\n1.- Prototipatze elektronikorako eransketa bidezko teknologiaren arloan agente aktiboa eta erreferentea izatea.\n2.- 3D imprimaketa bidezko zirkuitu imprimatuen arloan ikertzea eta frogak eta entseguak burutzea.\n3.- Telekomunikazio Instalazioak eta Mantentze-lan Elektronikoa heziketa zikloetan zirkuitu elektroniko imprimatuak sortzen dituzten 3D imprimagailuen erabilera sustatzea.\n4.- Eskuraturiko ezagutzak FP Euskadi sarean eta lanbide-ingurunean barreiatzea.\n-ROS- industriala: robotika industrialerako plataforma digitala, kode irekiko softwarearen bitartez\nFPGA eta giza itxurako robot plataforma irekien eboluzioak, ikasleei hauen sorkuntzan eta teknologia berrien gaitasunak lantzeko aukera eskaintzen die. Don Boscok garatzen ari den proiektu honen bitartez ikasle eta irakasleen ezagutzak eta gaitasun teknologikoak sakonago garatu izateko aukera bilatzen du.\nFPGA teknologia itxia izan da, baina alderantzizko ingenieritzari esker Clifford Wolf-ek Lattice ICE40 familiako FPGA, Icestorm proiektuaren bidez askatu du. Horren ondorioz duela zenbait urte mikrokontroladoreei Arduinok egin zuen modura, FPGAen gizarteratzea lortu da, FPGA-WARS eta Icestudio elkarlan partekatuaren bidezko ekosistemak sortuz.\nTeknologia askeak eta kodigo irekiak robotikan inplementatzearen aukerari esker, gizarteari zerbitzua emango dioten giza itxurako roboten teknologia sakontzeko beharra sortu da.\n- PLASTIKOZKO ZUNTZ OPKTIKOA POF\n- Ikertzea POF zuntzaren gaitasunak bai etxebizitzetan bai bulegotan instalatzeko. Gure institutuan POF instalakuntza bat egitea. Instalakuntza hau gai izango da datu-sare bat osatzeko eta baita ere barneko etxebizitza batean datuak eta multimedia edukiak garraiatzeko.\n- Ezagutzak tranferitzea. POF zuntza saltzen duten enpresek aurkezpen bat egingo diete zonaldeko instaladoreei Instagi elkartearekin kolaboratuz. Era berean beste institutuei transferituko dira esagutza hauek.\n- Hezkuntza aratuan eta ez aratuan esagutza hauek sartzea.\nIKASLAB proiektuak, 2013 - 2014 ikasturtean eman zituen lehen pausoak Don Boscon etorkizuneko 3D Saiakuntza Laborategi bat sortzeko asmoz. Denbora gutxira, Eusko Jaurlaritzako Hezkuntza Sailburuordetzatik, esperientzia hau beste ikastetxe eta bailaretara zabaltzearen agindua jaso genuen, eta beste 14 ikaslab sortu ziren. Helburua, elkarlana bultzatuko zuen ikaslab sare bat sortzea zen, non berrikuntza eta sormena landuko ziren teknologia berri honen inguruan. Gaur egun, jada, 18 zentroko sarea dugu osatuta.\nTestuinguru honetan, Sailburuordetzaren aginduz, Don Boscok hartu zuen Erreferentzi Zentro eta Ikaslab guztien dinamizatzaile izateko rola.\nIkaslab-a daukaten zentroek, eta bere bailarek, proiektuak duen indarraz jabetzen hasiak dira, eta horrela jasotzen dute Garapen Agentziek, zonaldeko empresek, teknologi zentroek eta komunikabideetan izaten ari den oiartzuna ikusirik (hainbat alditan euskal zein estatuko komunikabideetan azaltzeak erakusten duen bezala). Gaur egun, Euskal Herri mailan IKASLAB 3D erreferente dela esan dezakegu, hala nola Estatu mailako hainbat esparrutan.\nAurrekoa aintzat harturik, proiektu honen helburua 3D Prototipatze Laborategi bat sortzea da, non ikasleek, enpresek, eta erakunde sozialek erabili ahalko duten, ezagutza sortu eta elkarbanatzeko. Honetarako lan talde kolaboratiboak erabiliz, funtsa azken finean, hardware librearen inguruan sortu diren teknologia berri hauek duten mamia ulertu eta zabaltzean oinarritzen da eta.\n- Uretako DRONE proiektua\nDrone espezializazioko proiektua CIFP Bidasoa LHII, CIFP Don Bosco LHII eta Pasaiako itsas Arrantza BHI eta Tknikaren artean garatzen ari gara.\nProiektu honen arrazoi nagusia, dronen inguruko ikerketa, garapena eta erabilerarekin erlazionatutako ezagueren transmisioa izango litzateke.\nDronen barruan tipologia desberdinak ditugu eta proiektu honetan uretakoak , airekoak eta lurrekoak landuko dira.\nZentzu honetan, Don Boscon eta Pasaiako eskolarekin batera, uretako droneak lantzen ari gara bereziki.\nLehenengo fase batean, teknologia ezagutzen aritu gara, bai eta uraren sektorearekin erlazioa duten enpresa, ikastetxe eta entitateekin hartu emanak izan ditugu. Bigarren fase batean, uretako droneen aplikazio desberdinak aztertu eta landuko dira. Eta hirugarren fase batean inguruko agente sozial, profesional eta bereziki lanbide heziketako irakasleei, lortutako esperientzia eta ezagupenen transferentzian zentratuko gara, droneen inguruko teknologi eta aplikaziotan formakuntza espezializatua eskainiz.


Eider Olazar Elduaien - Komunitatea - Tolosaldeko ataria\nInfo7 irratiko kazetaria\n2019 aza 07 Tolosaldea\nFeminismoak ez zaitu inoiz epel utziko. Barruak mugituta etorri gara asteburuan izan ditugun Euskal Herriko V. Jardunaldi Feministetatik. Emakume arrazializatuek argi esan digute: «Zuek, emak...\n2016 uzt 17 Tolosa\nEz dakizu zein eder ikusten zaitudan, zu zaren bezala, mila formatan. Plazaren erdian oihu eta dantza artean, etxeko zure ohean amesten duzunean, ordenagailu aurrean buruak eta gorputzak eskatzen d...\n2016 mai 22 Gaztelu\nUdaberri garaiarekin batera eta egun luzeenak San Joanak bitarteko hauek ditugula lagun, ordu gehiago pasatzen ditugu kalean helduok zein haurrek. Plazatik etxera, etxetik plazara, frontoi atzeko t...\n2016 api 17 Tolosa\nGipuzkoako Diputazioak diru sarrerak bermatzeko laguntza kenduko du etorkinak erakartzen dituelakoan. Bilduk sortu zuen 2012an, Eusko Legebiltzarrak diru sarrerak bermatzeko errenta jasotzeko baldi...\n2016 ots 28 Tolosa\nPasa den asteburuan Espainia eta Frantziako espetxeetara 40 martxa inguru egin ziren bitartean, niri Vivonera joatea egokitu zitzaidan autoz, beste hainbat eta hainbatek astebururo egiten duten bez...\nEzpala eta besteak aurrera!\n2016 urt 24 Tolosa\nEstreinatu dugu urte berria eta horrekin batera etorri da aste honetan 2016 Kultur Hiriburutza Donostiara, guztiok harrapatuko omen gaituen hiriburutza, baita Gipuzkoa eta Euskal Herria ere. Eskual...\n2015 abe 18 Tolosaldea\nAmaitzear da hauteskunde kanpaina. Inor gutxi egongo da bi asteko hauteskunde kanpainaren bonbardatzeak nekatzen ez duenik, Rajoy eta Sanchezen arteko aurrez aurrekoak denboran atzera eman ez duenik.\n2015 aza 08 Tolosa\nSantu Guztien Egunez hilerrietako erromesaldia gertatzen ari zela Miren Urkola agurtzen ginen gutako mordoxka bat Tolosako Euskal Pizkundea plazan, Aranburu jauregi ondoko txokoa bezala ezagutzen d...\n2015 urr 11 Tolosaldea\nEz da hautu askea, behartuta uzten du norberak bere herria gerra eta errepresiotik, pobreziatik ihesi, bizitza hobe baten bila edota bizitza proiektu autonomo bat garatu nahian.\n2015 uzt 17 Tolosaldea\nZuri gorri kolorea du nire udako opor hasierak. San Ferminekin batera hasten da uda giroa, opor garaia nirean. Zerbaitegatik erakarriko dute hainbeste jende, egia da zerbait berezia badutela Iru&nt...\n2015 eka 21 Tolosaldea\nDemagun haur zinela eskolako testuliburuetan medikua, enpresa burua, ikerlaria, politikaria edo suhiltzailea gizonak zirela eta hauen alboan ageri ziren idazkari laguntzaileak emakumeak.\n2015 mai 22 Tolosaldea\nEz nintzen Gasteizen izan baina ezin ditut burutik kendu atzamar beltzak sudur, belarri eta ile gazteetatik tiraka, ur txorrotan arnasa hartu ezinik edukitako aurpegi gaztea, beltzez jantzitakoen a...


Ekonomia - hamaika telebista - Page #12\nBizkaiko autoeskoletako langileek greban jarritzen dute\nBizkaiko autoeskoletako langileek greban jarritzen dute, eta, gaur, manifestazioa egin dute ELAk deituta. Izan ere, asteazken honetan, APAVIk bilera izan du bere kideekin, ELAk otsailean aurkeztutako proposamena azterketzeko. Patronalak sindikatuari adierazi zion batzar hori izan arte ez zela eurekin elkartuko, hala ere, bart, APAVIk ez zuela bilerarik zehaztu ohartarazi du ELAk.\nEtxebizitza eskuragarri eta duinaren alde 'Abiatu' kanpaina martxan jarri du LABek\nAuzo eta herrietan bizi baldintza duinak borrokatzeko tresna sortu LABek, ABIATU izeneko ekintza sozialeko komunitate tresna alegia. Lehen kanpaina aurkeztu dute Gazteizen eta Bilbon, eta langile guztiei etxebizitza eskuragarri eta duina bermatzeko neurriak aldarrikatu dituzte. Horregatik, etxebizitza politikaren arduradunak interpelatuko dituela iragarri du sindikatuak.\nVulcanizados Zuloagako langileek salatu dute grebarako eskubidea urratu duela zuzendaritzak\nGaur epaiketa izan dute Vulcanizados Zuloagako langileek, izan ere, ELAk salaketa jarri zuen enpresak grebarako eskubidea urratu duela iritzita. 247 egun daramatzate greba mugagabean lan hitzarmen duina aldarritzako.\nNekazaritzako ustiategiak erdira jaitsi dira Nafarroan azken hamabost urteetan\nNafarroan azken hamarkadetan nekazaritzako ustiategiak erdira murriztu direla jaso du herrialdeko elikadura-subiranotasunari buruzko dokumentu batek. Txostenean nabarmentzen da nekazaritza-lurra murrizten ari dela, eta gehienak abereak elikatzeko erabiltzen direla.\nEkiolaren bost eguzki parkeen kokapenak zehaztu dituzte\nForu Aldundiak, Eusko Jaurlaritzak eta Mondragon Taldeak bost parke fotovoltaiko sustatuko dituzte Arabako kuadrilletan. Helburua da ekimen publiko-pribatuaren bidez energia berriztagarria sortzeko proiektuak bultzatzea. Enargi Arabako Foru Aldundiaren sozietate publikoak eta Ekiola egitasmoak bultzatu dituzte Arabako proiektuak. Agurain, Amurrio, Maeztu, Kuartango eta Zigoitiko udalerrietan eraikiko dituzte azpiegitura fotovoltaikoak, eta dagoeneko zehaztu dute zer lurretan jarriko dituzten eguzki panelak.\nNafarroako adinekoen egoitzetako lan-baldintzak hobetzeko lehen hitzarmena aldarrikatu dute\nNafarroako zahar etxeetako langileek zaintza aitortzeko eta ordaina egokitzeko eskatu dute. LABek, ELAk, UGTk eta CCOOk salatu dute 4.500 langile baino gehiago kaltetuak direla lan baldintzak direla kausa.\nOtsailak 22, soldata arrakalaren aurkako Nazioarteko Eguna\nOtsailak 22a emakume eta gizonen arteko soldata berdintasunaren aldeko eguna da. Hala, ELA eta LAB sindikatuek protestak deitu dituzte soldata arrakalaren aurka.\nJaurlaritzak 590 milioi euro bideratuko ditu enpresa txiki eta ertainentzako laguntzetara\nEusko Jaurlaritzak Enpresa Txiki eta Ertainentzako (ETE) 2022eko laguntza-plana aurkeztu du. Plan horretan 74 laguntza-programa biltzen dira eta horien helburua da ekonomia suspertzea eta kalitatezko enplegua sortzea, arreta berezia eskainiz Euskal Autonomia Erkidegoaren garapen jasangarriari. Laguntza horiekin 590 milioi euro banatuko ditu aurten Gobernuak, iaz baino % 15 gehiago\nGarraiolariek langileek 60 urterekin erretiroa hartzea eskatu dute\nGarraioko ordezkaritza duten sindikatuek (LAB, ELA, HIRU eta Kurpil) mobilizazioak egin dituzte Donostia, Bilbo, Gasteiz eta Iruñean, Espainiako Gobernu Ordezkaritzen aurrean, sektoreko langileek 60 urterekin erretiroa hartu ahal izatea eskatzeko. Gasteizko garraiolariek adierazi bidaiaren eta salgaiaren langileei koefiziente murriztatzailea aplikatu diezaien eskatu dute, erretiroa 60 urtera jaisteko, adin batetik aurrera gidatzea arriskutsua izan daitekeelako. Martxoaren 26an, estatuko gainerako kideekin batera plataformak Madrilen deitu duen manifestazioan izango direla jakinarazi dute.\nGaldakaoko Maxam multinazionaleko langileek greba mugagabea hasi dute\nPCB-ITPko langileek salatu dute Jaurlaritzak 83 kaleratzeei men egin diola\nJaurlaritzak San Lorentzo urmaela handitzeko obra lizitatuko du 4,6 milioiko aurrekontuarekin\nPetronorreko azpikontratetako langileek lau greba egun deitu dituzte\nGasteizko Michelin eta Nafarroako Volkswagen enpresek ekoizpena murriztuko dute\nLABek erregistratu ditu bi lege proposamen Gasteizko Parlamentuan


Atzerrian gidatzeko baimena baliozkotzea | Consumer\nAtzerrian gidatzeko baimena baliozkotzea\nEBn homologazioak ez dira beharrezkoak eta Europatik kanpo, hitzarmena sinatu duten herrialdeetan bakarrik egin daitezke.\nAtzerrian bizi diren espainiarren kopuruak nabarmen egin du gora azken hilabeteetan. Txosten ofizialen arabera, bi milioi lagun inguru bizi dira herritik kanpo, hau da, aurreko urtean baino %8,2 gehiago. Amerika eta Europa dira helmuga nagusiak, eta, joera hori azaltzeko arrazoi bat baino gehiago dagoen arren, adituek diote krisi ekonomikoa dela mugimendu horren eragile nagusia. Beste herrialde batera luzaroan edo etengabe joateak esan nahi du zenbait izapide eta kudeaketa egin behar direla, eta horiek ez dutela lekurik turismo bidez bidaiatzen denean, besteak beste. Horietako bat gidabaimena baliozkotzea da. Nola egin?\nEuropa barruan eta kanpoan\nEspainiako gidabaimena beste herrialde batzuetan homologa daiteke? Beharrezkoa da? Zer baldintza bete behar dira? Milaka pertsonak beren bizilekua planetako beste leku batzuetan finkatu nahi dutenean egiten dituzten galderetako batzuk dira. Horiei erantzuteko, lehenik eta behin, helmugako herrialdea zein izango den hartu behar da kontuan. Ildo horretatik, bereizketa nagusia da aukeratutako lekua Europar Batasunekoa edo Europako Esparru Ekonomikokoa den erabakitzea. Arrazoia oso sinplea da. Eremu horietako kide diren herrialdeetan ez da derrigorrezkoa gidabaimena trukatzea eta berria tramitatzea: Espainiako baimena nahikoa da zirkulatzeko.\nEspainiar bat elkarrekikotasun hitzarmenik gabeko herrialdeetan finkatzen bada, txartel berria atera beharko da\nEBko 27 estatuek eta TEEko hiru estatuek (Norvegia, Islandia eta Liechtenstein) onartzen dute beren herritarrek jatorrizko txartelak erabil ditzaketela, homologatu beharrik gabe edo bizileku berrian beste baimen bat izapidetu beharrik gabe. Hori bai, estatu kide horietako batean emandako gidabaimen baten titularrak bere bizilekua berea ez den beste estatu batean finkatzen duenean —espainiar bat Frantziara, Alemaniara edo Norvegiara, besteak beste, aldatzen denean—, herrialde horretako xedapenen mende geratzen da, araudiari, indarraldiari, gaitasun psikofisikoen kontrolei eta, arau-hausterik bada, zehapenei dagokienez.\nTrukea, herrialde batzuetan bakarrik\nBaina, zer gertatzen da munduan? Zer mekanismo erabiltzen dira espainiar bat Txinara, Kolonbiara edo Estatu Batuetara joan eta han gidatu nahi duenean? Hasteko, herrialde guztiek ez dute trukea edo homologazioa onartzen. Hau da, Espainiatik kanpo kokatzen denez, ezin izango da beti baliozkotu hemen lortutako baimena. Baina berriro ere bereizketa egin behar da, oraingoan, Espainiarekin hitzarmena duten herrialdeen eta ez dutenen artean.\nTrafiko Zuzendaritza Nagusiak adierazten duen bezala, elkarrekikotasuna eta elkarrekiko onarpena funtsezkoak dira. Espainiako gidabaimena baliozkotzeko aukera duten herrialdeak beren txartelak hemen trukatzeko gaituta dauden berberak dira. Gaur egun, hauek dira: Andorra, Aljeria, Argentina, Bolivia, Brasil, Txile, Kolonbia, Korea, Kroazia, Ekuador, El Salvador, Filipinak, Guatemala, Japonia, Maroko, Peru, Dominikar Errepublika, Paraguai, Uruguai, Venezuela, Serbia, Suitza eta Turkia. Horrek esan nahi du herrialde horietan bakarrik gida daitekeela Espainiako baimen batekin? Ez. Beste leku batzuetan, hala nola Estatu Batuetan edo Mexikon (ohiko bi leku), Espainiako edo nazioarteko txartelarekin ere ibil daiteke, baina behin-behinekoz. Hori dela eta, Espainiako herritar batek elkarrekikotasun hitzarmenik ez dagoen herrialdeetan finkatzea erabakitzen badu, gidabaimen berri bat atera beharko da gidabaimena eskuratzeko, eta agiri hori, gainera, ez da baliozkoa izango Espainian.\nBaimenen baliozkotzea ez da berdina onartzen duten herrialde guztietan. Espainian, estatu bateko edo besteko herritarrentzat baldintza desberdinak eskatzen diren bezala, herrialde bakoitzak ahalmena eta autonomia ditu egokitzat jotzen dituen agiri eta prozedurak eskatzeko. Hori dela eta —eta erregelamenduak eta izapide aldakorrak direla eta—, DGTk ez du betebeharren zerrenda unibertsalik eskaintzen.\nBaimenen baliozkotzea ez da berdina onartzen duten herrialde guztietan\nPistak eta aholku praktikoak eskaintzen ditu. Besteak beste:\nAlde egin aurretik, bidaia egin behar den herrialdeko kontsulatura deitzea komeni da, txartela homologatzeko berariazko baldintzak zein diren eta dokumentuak zein bulego edo erakundetan aurkeztu behar diren galdetzeko (DGTren pareko mendekotasuna izango da).\nKontsulatuan ere garrantzitsua da erakunde hori non dagoen galdetzea, eta helmugako herrialdeko enbaxadak konpultsatutako berariazko dokumenturen bat eraman behar den Espainiatik, edo hara iristean izapide guztiak egin behar diren galdetzea.\nHelmugako herrialdeko hizkuntza gaztelania ez denean, dokumentuen itzulpen ofiziala aurkeztu behar da.\nGidabaimena baliozkotzeko, beharrezkoa da herrialde berriko legezko egoiliarra izatea. Interesdunak, beraz, errolda edo erregistro ofizial batean agertu beharko du egoiliar gisa, tramiteak hasi baino lehen. Jatorrizko pasaportearekin eta herrialde bakoitzak luzatzen dituen agiriekin, nortasuna eta bizilekua frogatzeko gai izan beharko du.\nAurkezten diren agiri guztiek indarrean egon behar dute.\nIa herrialde guztiek eskatzen dute, Espainiak bezala, test psikotekniko bat egitea, txartela eman aurretik pertsonaren gaitasun mental eta fisikoa ebaluatzeko. Batzuek, gainera, gidatzeko proba praktikoa eska dezakete.\nArgazkien ekarpena eta tasen zenbatekoa aldatu egiten da herrialde batetik bestera. Leku batzuetan, bulegoetan egiten dira argazkiak, eta beste batzuetan, eraman. Eskatutako neurriak desberdinak izan daitezke, baita prozesu osoaren kostua ere.\nHerrialde bakoitzeko legediaren arabera, litekeena da oinarrizko agiriez gain (nortasun agiria eta gidabaimena, jatorrizkoak eta indarrean daudenak, esaterako) aparteko bermeak eskatzea. Espainian, idatziz adierazi behar da ez dagoela ibilgailu motordunak gidatzeko eskubideari buruzko ebazpen judizialaren bidez gabetua, ez eta esku hartzeko edo eteteko egoeran ere.\nKasu batzuetan (batez ere atzerriko egonaldiak sei hilabetetik beherakoak edo urtebetetik beherakoak direnean, kasuaren arabera) nazioarteko gidabaimena eskatzea da aukera interesgarria. Txartel hori -libretoa, hobeto esanda, barnean 16 orrialde dituen kartoi mehezko triptikoa da- oso baliagarria da aldi baterako gidatu ahal izateko Europar Batasuneko kide ez diren herrialdeetan eta Genevako edo Vienako hitzarmenak sinatu ez dituztenetan, trukeak arautzen baitituzte, besteak beste.\nGidabaimena atera nahi duenak indarrean dagoen Espainiako gidabaimen baten titularra izan behar du.\nNazioarteko baimenak (barneko orrietan titularraren datu pertsonalak eta gida ditzakeen ibilgailu motak adierazten dira, hainbat hizkuntzatan) ezaugarri berezi batzuk ditu:\nUrtebeterako balio du, eta ezin da erabili ematen duen herrialdean (kasu honetan, Espainian), atzerrian bakarrik balio baitu.\nProbintziako eta Trafikoko tokiko burutzetan ematen da.\nInteresdunak Espainiako gidabaimen baten titularra izan behar du eta indarrean egon behar du.\nTxartelaz gain, beharrezkoa da indarrean dagoen NANa, pasaportea edo egoitza-txartela (AIZ), argazki eguneratu bat (koloretan eta 32 x 26 mm-koa) eta eskaera inprimaki ofizialean aurkeztea. Inprimaki hori DGTren bulegoetan lor daiteke.\nTramitearen kostua 9,60 eurokoa da, nahiz eta tasa urtero aldatzen den.\nBaldintzei buruzko informazio zehatza DGTren informazio-orrietan kontsulta daiteke.\npermiso de conducir-eu TZN


ELAk grebara deitu ditu adinekoen egoitzetako langileak : Bidasoko Hitza\nELAk grebara deitu ditu adinekoen egoitzetako langileak\nMartxoaren 10era bitartean hainbat mobilizazio deitu ditu sindikatuak; aldundiaren "itxikeria" eta "patronalaren jarrera" salatu ditu.\nELA sindikatuak grebara deitu ditu adineko erresidentzietako langileak. Gipuzkoako erresidentzien sektoreko negoziazio bileran ELA sindikatuak eskatutako baldintzak ez direla bermatzen ikusita iragarri dituzte mobilizazioak. Enpresa eta sektoreko negoziazioa bermatu dezakeen proposamen bat eskatzen du ELAk, eta horrez gain, azken bi urteetako atzerapenak konpentsatzeko proposamen ekonomiko bat.\nELAk salatu duenez, patronalaren eskaintzak ez du datozen sei urteetarako eroste ahalmena bermatzen, eta 2017-2018. urteak izoztuta uztea proposatzen dute.\nAzken proposamenak LARESek bultzatutakoa omen da (sektoreko hiru patronaletatik bat), eta ELAren arabera, proposamenak Espainiako estatuan sinatu dituen beste hainbat akordio ditu oinarri, “1800 orduko akordioak 800 euroren truke”.\nELA proposamenaren kontra agertu da eta gogorarazi du sektoreko beste bi patronalekin adostutako aurreakordioa berresten jarraitzen duela.\nAurreakordioaren hobekuntzak, ELAren arabera, ondokoak dira:\n2010. urtetik agortua zegoen lurraldeko hitzarmena berrezartzea.\nSektoreko langileek, oinarri moduan, lanaldi osoak eta kontratu mugagabea izatea.\nSoldatak KPIren oso gainetik igotzea, soldata-arrakala betiko ezabatzeko.\nBihar: Zubi eta biribilgunetan kartelak jarriko dituzte.\nAstelehena: Foru Aldundiaren parean borrokan ari diren kolektibo guztien prentsaurrekoa (11:30).\nAsteartea: Elkarretaratzea Errenteriako Sanmarkosene egoitzan (11:30).\nAsteazkenena: kotxe karabana Irunen.\nOsteguna: Kotxe karabana Errenteria-Oreretan.\nMartxoak 1: Manifestazioa Donostian (11:30).\nMartxoak 3: Elkarretaratzea eta informazio banaketa, 17:00etan, Realaren partida baliatuta.\nMartxoak 5: propaganda eskualdean.\nMartxoak 6: Irungo Zabaltza Plazan elkarretaratzea.\nMartxoak 8: Greba Feminista.\nMartxoak 10: Manifestazioa eta grebaren bukaera, Donostian, Foru Aldundiaren parean.


Richard Stone - Wikipedia, entziklopedia askea.\nLondres, 1913ko abuztuaren 30a\nCambridge, 1991ko abenduaren 6a (78 urte)\nWinifred Mary Jenkins (en)\nGiovanna Saffi (en)\nAlbert Rex Bergstrom (en)\nSigbert Prais (en)\nEkonomiako Nobel Saria (1984)\nSir John Richard Nicholas Stone (Londres, 1913ko abuztuaren 30a – Cambridge, 1991ko abenduaren 6a) britainiar ekonomialaria izan zen.\nIkasketak amaituta, broker gisa lan egin zuen Lloyd's konpainiarentzat, 1936tik 1939ra. 1940-1945 bitartean Gerra ministroari lagundu zion ekonomista gisa. Orduan ondu zuen kontabilitate nazionalen sistemei buruzko bere teoria. Gerra amaitzean, unibertsitatera itzuli zen, Cambridgeko Unibertsitateko ekonomia aplikatuko sailaren zuzendari gisa, 1945etik 1955era. Gero, finantza eta kontabilitate irakasle izan zen, unibertsitate horretan bertan, 1955etik 1980ra. Ekonomiako Errege Akademiako lehendakari izan zen 1978-1980 bitartean. 1984ko urrian, Ekonomia Zientzietako Nobel Saria eman zion Suediako Errege Akademiak, kontabilitate sistema nazionalei buruz egindako lanengatik, azterketa ekonomiko enpirikoaren oinarriak errotik hobetzen laguntzen dutelako. Britainia Handira Bigarren Mundu Gerran zabaldu zen teknika hori, John Maynard Keynes ekonomia irakasle handiaren eraginpean. Gerra bukatu zenean, Nazio Batuen zuzendaritzapean, nazioarteko aditu talde baten buru izendatu zuten, kontabilitate nazionalen ereduak prestatzeko eta beste herrialde batzuetan aplikatzeko. Lanik aipagarrienak: The role of Measurement in Economics (1951, Neurketaren papera ekonomian); Social Accounting and Economic Models (1966, Kontabilitate soziala eta eredu ekonomikoak); Mathematical Models of the Economy and other essays (1970, Ekonomiaren eredu matematikoak eta beste zenbait saiakera); Aspects of Economic and Social Modelling (1980, Ekonomia eta gizarte ereduak).\nOrriaren azken aldaketa: 25 urtarrila 2017, 12:08.


ikasbil.eus: Dokuteka: Nikola Tesla, asmatzaile aparta\nBere bizitzan oinarritua, biografia nobelatua idatzi zuen Jean Echenoz idazleak. Duela gutxi, Gerardo Markuleta itzultzaileak euskaratu du biografia hori eta berarekin hitz egiten dute irratiko erreportaje honetan.\nKAZETARIA. Eta erreportaiaren tartea zabaldu behar dugu. Gero eta presentzia nabarmenagoa dute gure artean auto elektrikoek. Eta jakina, alor horretan, Tesla enpresa da nagusitzen denetako bat. Kalifornian, Silicon Valey-n du egoitza auto elektrikoak eta bateriak egiten dituen enpresa horrek. Eta Nikola Tesla ingeniari eta fisikari serbiarrari (Smiljan herrian jaio zen, gaur egun Kroazia) zor dio izena, korronte alternoaren sortzaileari. 1856. urtean jaioa zen bera, eta haren biografian oinarritutako “Tximistak” lana idatzi zuen orain urte batzuk Jean Echenoz idazleak. Arantxa Irastorzak emango dizkigu xehetasunak jarraian.\nARANTXA IRASTORZA. “Tximistak” izeneko lana ez da zuzenean Nikola Tesla ingeniari eta fisikari serbiarraren biografia gordina. Fikzionatutako biografia da 2010. urtean Jean Echenoz idazle frantsesak egin zuena eta euskarara Gerardo Markuletak ekarri duena. Teslaren azken urteetaz, beraz, ez dago informazio askorik nonbait. Jakina da, hori bai, pobre eta oso bakarrik amaitu zuela, eta horregatik fikzio dezente erabili zuen Echenozek biografiaren amaiera osatzeko. Bueno ba, “Tximistak” liburuan sartu, eta esan dezagun Gregor protagonista, Tesla bera bezala, Amerikako Estatu Batuetara doala, eta han arituko da lanean, Edison izango duelarik aurkari nagusia. Momentu onak ere izan zituen Nikola Teslak Amerikako Estatu Batuetan bizi izan zenean. Unerik okerrenak azken urteetakoak izan zituela gogoratu digu Gerardo Markuleta itzultzaileak.\nGERARDO MARKULETA. Pena da, pena gehien azken aldera, azken aldera ematen du, ez? Eta gero amodio-kontuak, enfin, eduki zuen maitale, maitale izan gabeko bat. Erabat amodio platonikoa, baina harekin nahikoa izan omen zuen, ze parke batean gehiago begiratzen omen zien usoei neskatxa gazteei baino.\nHori oso labur kontatzen du Echenozek, maitemindu zela andre ezkondu batekin, baina hain zuzen ere, bere adiskide min baten emaztea zela.\nARANTXA IRASTORZA. Nikola Teslaren biografia kontatzen hasita, nolanahi ere esan beharrekoa da korronte alternoaren sortzailea dela, eta egunerokoan erabiltzen ditugun hainbat gauzaren oinarrian dagoen guztiaren asmatzailea ere bai.\nGERARDO MARKULETA. Ba begira, bitxia da kontua, ze pena ematen digu pertsonaiak, baina, adibidez, asmatu zuen tximista hilgarri, arma bat, ez? Izugarria. Gero, bere korronte alternoari buruz, Edisonek asmatu zuen aulki elektrikoa. Ez dira oso, oso asmakizun maitagarriak, ezta?\nEz nuke jakingo bat, bat aukeratzen. Beharbada, interneten susmo bat eduki zuela. Eta, eta klaro, garai, garai haietan, bueno ba izugarria da pentsatzea horren, horren susmorik ere, zera, izan zezakeenik.\nARANTXA IRASTORZA. Badirudi, bestalde, Marconiren irratiaren asmakuntzaren atzean ere Teslaren eskua zegoela. Gaur egun, berriz, ezagun egiten zaigu Teslaren izena, auto elektrikoak eta bateriak egiten dituen enpresa batek haren izena, Tesla izena, hartu duelako.\nGERARDO MARKULETA. Marketin ederra da. Ze Teslak, Tesla pertsonaiak batez ere pelikula batzuk eta nobela batzuk eta egin direnez geroztik ba, baditu fan-klub handiak, ez?, eta gehienbat jende ekologista eta bueno, aurrerazale eta hola, ez? Egiten zuen gizateriaren alde eta guztiok hobeto bizitzeren alde eta ezin zuen, ezin zion asmatzeari utzi, ez?


Uberan - Euskal Idazleen Elkartea - Rodrigo Garciaren 'Barullo': freskotasun bortitza\nRodrigo Garciaren 'Barullo': freskotasun bortitza\n“Norberak ez ditu gaiak aukeratzen. Ezta 'modus operandi'a ere. Eskuak bakarrik mugitzen dira, norberak ez du eskuen erritmoa gobernatzen. Esperientzia gomendagarria da maite duzun horren txotxongilo izatea, nahiz eta gaizki amaitu beti'.\nGauza 'util'en mundu honetan poesia kanporatua delako norberak bizitzarako behar dituen gauzen zerrendatik.


Kaixo herrikideok! - Guaixe.eus\nGurutz Maiza Artola 2017-12-01 08:13 Iritzia Sakana\nDakizuen bezala, hil honetan Ipar Euskal Herriko eragileek elkartasun bira antolatu dute Frantziar estatuko kartzeletan, datorren abenduaren 9an Parisen izango den manifestazio nazionalari begira motorrak berotzen hasteko. Mobilizazio hauek ongi ezagutzen duzuen testuinguruan gertatzen ari dira: joan den apirilean ETAk gizarte zibilaren esku utzi zituen bere armategiak, IEHko eragile ezberdinen arteko sinergiak are gehiago bizkortuz, eta Frantziar gobernuarekin lotura zuzenak ahalbidetuz. Aldi berean, Kolektiboak bere barne eztabaida amaitu du, eta jakina denez, ETA erakundea berea burutzen ari da.\nGuztiok jabetzen gara urrats guzti hauen garrantziaz, baita urratsok laguntzeko herri mobilizazioaren ezinbestekotasunaz ere. Ez dago herri gisako urratsik egiterik, jendartearen babes eta inplikaziorik gabe. Eta, guk bezain ongi dakizue, inork gure kaioletako ateak irekiko baditu, hori gure Herria izango da. Horregatik, Pariseko manifan parte hartzera dei egin nahi dizuegu.\nKartzela guztiak dira kartzela, kartzela guztiek suposatzen dute gatibu egotea, lotuta, bortxatuta, herritik, familiarengandik eta lagunengandik urrunduta; baina, guztiarekin, kartzela honetan bizi-baldintza “zuzenak” ditugu: aurrez-aurreko bisita luzeak, are, hilean behin, familia edota lagunekin lo egiteko aukera. Kartzela lasaia da, kartzelariek ez gaituzte jazartzen, preso sozialek begirunez tratatzen gaituzte, modulo batean elkarrekin gaude (bi estaitan), aldiro elkarrekin bazkaltzeko aukera daukagu, besteak beste patioan landatzen ditugu tomateak, kalabazak, piperrak eta abar luze bat. Euskal Preso Politikoen Kolektiboan ez dira gutxi gu baino egoera zailagoan giltzapetuta dauden kideak.\nGuzti honek, noski, ez du arintzen etxera itzultzeko premia. Ezta, etxerako bidean, Euskal Herrira gerturatzea ere. Hartara, hil honetan bertan, guztiok eskatu dugu ofizialki Euskal herrira gerturatuak izatea, Lannemezango espetxera batzuk, Mont de Marsanekora besteak. Eta esan gabe doa, datorren abenduaren 9an zuekin izango gara Parisen, fisikoki ez bada gogoz behintzat.\nAskatasunerako bidean atzera urratsik ez! Amnistia eta Autodeterminazioa! Gora Euskal Herria Askatuta!\nDatorren hipoteka lege berria


Juan Martin Elexpuru: "Ez da hika aritzeko konplexurik izan behar, ondo egin ez arren" - Bergara - Goiena.eus\nJuan Martin Elexpuru: "Ez da hika aritzeko konplexurik izan behar, ondo egin ez arren"\nMaialen Torres 2014-11-27 17:01\nJuan Martin Elexpuru idazleak Bergarako hitano ikastaroa gidatuko du abenduaren 15etik 18ra. Haren esanetan, hika hitz egitea "etxeko zapatilak janztea" bezalakoa da, konfiantzazko giroan goxotasunez hitz egiteko erabiltzen delako. Ikasi edo praktikatu nahi dutenek abenduaren 10era arte dute izena emateko epea.\nZein da hitanoaren egungo egoera?\nGauza jakina da adin batetik aurrerakoek hika nahiko ondo egiten dutela, batez ere baserri girokoek, baina baita kalekoek ere. Belaunaldi gazteagoek, ordea, hika nola hala dakite, forma elementalenetan eta batzuek bakarrik. Askotan gizonezkoek gizonezkoena bakarrik jakiten dute, eta emakumeei ere gizonezkoenean egiten diete. Emakumeek, bataz beste, gutxiago dakite, ohitura gutxiago egon delako.\nZergatik egin du behera erabilerak?\nSasoi batean, erronka euskara mantentzea zenean, zuka egitea ere nahikoa zen. Orain gaztelerak presentzia handia du gizartean, eta, kasu batzuetan, euskaldunek ere euren bizitzaren gehiengoa erdaraz egiten dute. Zenbat eta euskara ahulago, hitanoa orduan eta gehiago ahuldu izan da. Hori zonaldeka argi ikusten da. Euskara ondo gorde den zonaldeetan, ondo gorde da gaur arte. Euskara larri ibili denetan berriz, Bergaran adibidez, hitanoa helduenek gorde dute, baina gazteek ez dute ikasi. Horrez gain, elizak eta jende ahaldunak ez du oso begi onez ikusi izan hika aritzea, baldar eta itsusitzat zutelako eta horrek ere izan du bere eragina. Hitanoak ez du prestigiorik izan. Orain, erdi hilda dagoenean, pixka bat gehiago baloratzen da, baina ez nahikoa. Transmisioari dagokionean, gurasoek semeari hika eta alabari zuka egiten zioten askotan, eta ez dakit zergatik, gurean ez delako horrela izan. Agian, taberna giroarekin lotzen zelako eta emakumeari tratu finagoa eman behar zitzaiolako.\nLau eguneko ikastaro batean ez dago hikako forma guztiak ikasi, memorizatu eta ohitura hartzeko modurik, baina bai hitanoaren sekretu nagusiak ezagutzeko. Adibidez, esaldi nagusietan erabiltzen dela, baina menpekoetan ez. Taldean maila oso desberdinak izaten dira eta, horregatik, oinarrizko ikastaroa izango da, formarik erabilienak ikasiko ditugu.\nZein da hika aritzeko gakoa?\nOhitura hartzea. Berbetan berba eginez ikasten da, baina hori ez dute lau egunetan lortuko. Horretarako, Berbalaguna egitasmoaren antzeko zerbait beharko litzateke, Hikalaguna, edo halakoren bat. Ikastaroan oinarri bat eskaintzen zaie, eta gero euren kontura jarraitu beharko dute, ikastaroan ematen den materialaren eta taulen laguntzaz. Edonola ere, garrantzitsuena erabiltzea da, erabat ondo egin ez arren. Uste dut ez dela konplexurik izan behar\nZuk nondik jaso zenuen?\nNik eta nire adinekoak modu naturalean jaso dugu. Uste dut ez dela haur eskolan ikasteko kontua, heldutasunera bidean doazenean irakastekoa baizik. Hala ere, hezkuntzak hitanoaren aldeko apustua egin behar lukeela uste dut, gazteak praktikatzera animatu, eta gutxienez erabilerarako oinarri bat eskaintzeko.


Hartu parte Germán Díazen kontzerturako bi sarrera bikoitzen zozketan eta maitemindu zaitez zarrabetearen soinuaz\nCarlos Dean Oses\nBiolin mekanikoa ematen du; eskulekuaren bidez bira egiten duen gurpilaren igurtziak bibrarazten ditu haren hariak. Kordofonoen familiakoa da eta oso hedatuta dago Europako herri-musikan. Zarrabeteari buruz ari gara. Musika-tresna hori “Kontzertuan eta irekita” zikloko hurrengo kontzertuan ezagutzera gonbidatzen zaitugu, oraindik ezagun ez baduzu. Datorren uztailaren 22an izango da, eta aurrekoa bezala, eszenatoki paregabean: Gasteizko Santa Maria Katedralean. Oraingoan ere 2 sarrera bikoitz zozkatuko ditugu. Utzi zure datuak, besterik ez duzu egin behar, eta irabazle bazara jakinaraziko dizugu. Anima zaitez, hartu parte eta arratsaldi musikal zirraragarriaz gozatzeko aukera izango duzu.\nBihotz-taupadak oinarri dituen musika\nGermán Díazek (Valladolid, 1978) gitarra klasikoko ikasketak eta beste hainbat musika-tresnaren ingurukoak egin ditu, eta mundu osoko aretoetan eta jaialdietan eskaini ditu emanaldiak. Viellistic Orchestra talde mitikoko kide izan zen, egoitza Frantzian zuen zarrabete-orkestrakoa. Munduko instrumentista onenak biltzen zituen taldea 2004an desagertu zen eta urte horretan sortu zuen Díazek “Producciones efímeras” bere diskoetxea.\nKritikarien hitzetan, “zarrabetearen Jimi Hendrix” edo “gure folkloreko Miles Davis” da. “Ahots berezia, askotariko soinua duena, hunkigarria, arnasa etenarazten du eta gai da entzulea adi-adi izateko konposizioaren azken notaren azken oihartzuna desagertu arte”. “Kontzertuan eta irekita” ziklora dakarren musika-ikuskizuna bihotz-taupaden erritmoan oinarrituta dago, “Metodo kardiofonikoa” esaten dioten horretan. Taupadak oinarri hartuta soinu-unibertso paregabea sortzen du, zuzeneko emanaldian ezagutzea merezi duena.\nAbiatu berri den zikloaren eszenatokian, Gasteizko Santa Maria Katedralean, ikusi eta entzutera gonbidatzen zaitugu. Gune eder hori kontzertu-areto bilakatu da aurten “Kontzertuan eta irekita” zikloari eta LABORAL Kutxaren babesari esker. Azken finean, beti saiatu izan gara kulturaren eta adierazpen artistikoen alde gure harri-koskorra ekartzen. Bi hamarkada daramatzagu horretan eta etorkizunean ere bide beretik jarraituko dugu. Geure DNAn dago, jatorri dugun gizarteari ongizatea eta bizi-kalitatea itzultzeko modu bat besterik ez da.\nGustuko al duzu uztailaren 22rako plana? Inprimakia bete eta irabazten baduzu, kontzertu oso berezi batera doan joateko aukera izango duzu. Anima zaitez!\nTags: kontzertua kontzertuan eta irekita sarrerak vitoria-gasteiz zozketa\nKontzertuan eta Irekita ziklorako 8 sarrera zozkatuko ditugu


#GipuzkoaZutik. Kultura plazan - Jakin.eus\nDonostia. Turismoaren Europako Hiriburua. Maiatzak 31. #GipuzkoaZutik mugimenduak bi egun eta bi gau daramatza Gipuzkoa plazan, Euskal Herriko metro karratu garestienetakoetan, pozik eta protestan. Oraindik ez dituzte plazatik bota. Oraindik ez dira plazara itzuli. Oraindik ez dute inor atxilotu. Oraindik ez dira ia bi mila pertsona elkartu ekainaren 4ko manifreestylean. Giro lasaia dago plazan. Izaten da, bada, bazkalondoko tartetxo hori. Jendea taldeka ari da lanean, edo egonean dago, eta eguzkia bezperako euriak bustitako bazterrak lehortzen ari da. Ze polita. Orduantxe azaldu dira Txoministak. Labur-labur: Hiru Damatxo ideia faktoria umorezko web-seriea egiten ari da auzolanean. Alderdi politiko berri baten sorrera du ardatz proiektuak. Lantalde handia. Lau aktore. Horietako bi Edurne Azkarate Karmele eta Eñaut Gantxegi Txester. Azken horren eta Pablo Berastegiren antz kezkagarria baliatuz, Karmelek, txoministen komunikazio arduradunak, elkarrizketa egiten dio Berastegiri. Donostia 2016ren balioekin bat egiten dutela-eta, kanpalekuan daudenei babesa ematera etorri omen dira. Hala esan du Gantxegik, alegia Txesterrek, alegia Berastegik (gaztelaniaz, noski), babesa eman izana argudiatzeko: «Kulturak zerbait ona izan behar du». Esan du. «Ez da suntsitu behar, eraiki egin behar da». Esan du. Kontzeptuak hustu, apaindu, eta airera bota. Donostia 2016. Parodiarekin jarraituz, jakinarazi dute ekainaren 17an Espainiako Felipe VI.a, erresumako indar armatuen buruzagia, etorriko dela zer eta ‘Bake-ituna’ proiektua inauguratzera, Donostiako San Telmo Museora. Hori ez dute txoministek esan, ordea. EFE agentziak jakinarazi du. Benetako Berastegik, Donostia 2016 Fundazioaren patronatuak zuzendari izendatu eta urte erdira egindako elkarrizketa batean, hala esan zuen Donostia 2016 proiektuaz (gaztelaniaz, noski): «Kultura alorretik tresna eraginkorrak [barka bekit Amurizak, kosta egiten zait ‘efikazak’ esatea] eskain diezazkiekegu herritarrei, gatazkei aurre egiteko bizikidetzaren eta hiri hobe baten mesedetan». Ez zen Gipuzkoa Zutik-i buruz ari. Baina piztutako pospolo batek gehiago argitzen du piztu gabeko itsasargi batek baino.\nEta dagoeneko inor galdezka ari bada noiz hitz egin behar dudan kulturaz, jakin, hasieratik ari naizela. Eta horretarako erabil nezake zita bat, esaterako Sir Edward Burnett Tylor-ena –orain dela bi mendeko gizon zuri protestante eboluzionista eta kuakeroa («Dardar egizue Jainkoaren hitzarekin»)–. Oso erabilia. Baina zertarako? Kontua da kultura ez dela soilik maiuskulaz idazten dugun kultura, soilik egunkarietako ‘kultura’ atalean argitaratzen dena. Kultura gu garela, guk sortzen eta birsortzen dugula, egunero, gure uste, sinesmen, balio, gaitasun, ezagutza, etika eta joerekin. Definizio orobiltzaile eta aldi berean funtzional bat osatzeko eztabaida amaiezina izan liteke, baina antropologiaren ikuspegitik adostasun zabala biltzen dute kultura definitzen duten lau ideia hauek: kultura sinbolikoa da, kultura ikasi egiten da, kultura errealitatea interpretatzeko eta errealitateari zentzua emateko dugun modua da, eta pertsona bakoitza ez da kultura bat eta bakarrekoa.\nBada, gatozen gurera. Gipuzkoa plazan, erabaki da keinuak erabiliko direla batzar jendetsuetan denon iritzia kontuan hartu ahal izateko. Eta erraustegiaren sinboloak bizitza ez duina irudikatzen duela. Eta sinbolo hori erabiliko dela sistema honi eta elite politikoak bultzatu nahi duen bizi-ereduari kritika transbertsal bat egiteko.\nGipuzkoa plazan, kultura asanblearioaz hausnartzen da, eta batzar bakoitzetik ikasitakoa hurrengoan praktikara eramaten saiatu. Elikadura burujabetzaz eztabaidatzen da, eta plazan urazak landatu. Lantalde feministak liburuxka bat jarri du plazan bertan ikusi edo bizi izandako egoera eta jarrera sexistak identifikatzeko –badaudelako–. Dena ez da koloretako haize-errotatxo bat firi-firi dantzan. Hutsuneak hor daude. Baina, gure inguruko errealitatea aztertzeko eta interpretatzeko gogoetak eta tresnak ari dira kolektiboki garatzen.\nKultura ez da norbanakoaren ezaugarri zurrun bat. Ez gara denok kultura berekoak. Bakoitza bere gizarte-esparruetan mugitzen da, bakoitza bere zoroak bizi du, bere ezaugarriak ditu eta bere kulturak dauzka. Ez gaude denean ados, eta ezta egon beharrik ere. Baina, kultura sortzen ari gara. Plazan.


75 urteko ibilbidea ospatzen hasteko gertu dago UDA - Aretxabaleta - Goiena.eus\n75 urteko ibilbidea ospatzen hasteko gertu dago UDA\nMirari Altube 2021-09-14 18:28\n1946ko irailaren 15ean jokatu zuen lehen partidua UDAko futbol taldeak eta hori abiapuntu hartuta 75. urteurrena ospatuko du Aretxabaleta kirol elkarteak. Herriaren hauspoa da hautatu duten leloa, "herriarendako lana egin gura izan duelako beti eta herri barik ez direlako ezer". Lehen ekitaldia zapatuan izango da; Kurtzebarri mendiko gurutzea argiztatuko dute gauean.\n2021-2022 denboraldia oso berezia izango da beste bi urteurren ere batzen dituelako: 1971-1972 denboraldian Espainiako Txapelketa irabazi izana eta 1971ko irailaren 5ean Leixargarateko aterpetxea zabaldu izana, Arrasateko Besaide elkartearekin batera.\nHorren guztiaren berri atzo eman zuten komunikabideen aurrean; Agurtzane Elkoro presidenteak alboan izan zuen duela 50 urte presidente izandako Jabier San Miguel. Orain arte egindako ibilbideagatik zoriondu zuten kirol elkartea Unai Elkoro alkateak, Gipuzkoako futbol federazioko presidente Manu Diazek eta Realeko ordezkari Andoni Iraolak eta eskertuta agertu ziren herrian erreferentzia izateagatik eta kirolarien formakuntzan egindako lanagatik.\nGaur egun 600 kirolari baino gehiagok dihardu UDAren bueltan lanean, 1.000 bazkide inguru ditu eta zazpi kirol modalitate batzen ditu: futbola, areto futbola, pilota, karatea, gimnasia erritmikoa, txirrindularitza eta mendia.\nLehen ekitaldia zapatuan\nUrte guztiko egitaraua prestatu dute baina oraindik ekitaldi guztiak ez dituzte zehaztuta. Hasteko, zapatuan, Kurtzebarri mendiko gurutzea argiztatuko dute, eguraldi ona eginez gero; 22:00etatik 23:15 inguru arte egongo dira piztuta argiak. Horrez gain, pintxo potearen bueltan hitzaldiak egingo dituzte, dantza erakustaldia izango da, 75 zuhaitz landatuko dituzte, futbol zelaian mural bat margotuko dute eta argazki erakusketa egongo da herriko hainbat gunetan. Ikus-entzunezkoa ere gertatu dute UDAkoek eta 45 minututan hainbaten testigantzak jaso dituzte. Urriaren 15ean hasiko dira ematen Arkupen.


ESKATU ERRIGORAREN SASKIAK GALTZAUNDIN EDO ONLINE! - Galtzaundi Euskara Taldea\nNafarroa hegoaldeko nekazaritzari eta eta euskalgintzari bultzada emateko asmoz, Errigoraren saskiak erosteko kanpaina martxan da udazken honetan ere. Azaroaren 14ra bitarte, saskien eskaera egiteko aukera egongo da. Bi saski desberdin eskatzeko aukera izango dira aurtengoan ere, bakoitza 50 euroko prezioan eskuratu ahalko da. Eskaerak Galtzaundiren bulegoan egin daitezke edo online, Errigoraren webgunean.